পাবনার চাটমোহর উপজেলার বুরুজ হত্যা মামলায় তার স্ত্রী, সেলিনা খাতুনকে (৩৮) কে ৩ দিনের রিমান্ডে নিয়েছে পুলিশ। এর আগে পুলিশ ১০ দিনের রিমান্ড চাইলে আদালত ৩ দিনের রিমান্ড মঞ্জুর করেন। গত ২৪ সেপ্টেম্বর উপজেলার মথুরাপুর সেন্টস রীটার্স হাইস্কুলের সেফটি ট্যাংক থেকে বুরুজের গলিত লাশ উদ্ধার করে পুলিশ। পুলিশ একটি লাশ পেয়েছে, এমন খবর পেয়ে বুরুজের আত্মীয়-স্বজন থানায় গিয়ে প্যান্ট ও শার্ট দেখে তার লাশ সনাক্ত করেন। ময়না তদন্ত শেষে পুলিশ খন্ড বিখন্ড কংকাল পরিবারের কাছে হস্তান্তর করে। হত্যার কারণ অনুসন্ধান করতে গিয়ে পুলিশ কিছু ক্লু পায়। এর মধ্যে ছিল নিহত বুরুজের স্ত্রীর পরকীয়া। ২৬ সেপ্টেম্বর পুলিশ প্রথমে জিজ্ঞাসাবাদের জন্য বুরুজের স্ত্রী সেলিনাকে থানায় নিয়ে আসে। কথাবার্তায় অসংলগ্নতা পেয়ে তাকে গ্রেফতার করা হয়। বৃহস্পতিবার তাকে আদালতে হাজির করে পুলিশ ১০ দিনের রিমান্ড আবেদন করেন। আদালত গতকাল রোববার ৩ দিনের রিমান্ড মঞ্জুর করেছেন।